Գինու ազգային օր

Գինու ազգային օր (), տոն Մոլդովայում՝ նվիրված գինուն ու գինեգործությանը։ Ավանդաբար կազմակերպվում է Քիշնևի Ազգային մեծ հավաքի հրապարակում, ինչպես նաև հանրապետական գինեգործարաններում հոկտեմբերի առաջին շաբաթվա հանգստյան օրերին, երբ ավարտվում է խաղողի բերքահավաքը։

Հիմնական տեղեկություններ 
Գինու ազգային օրը Մոլդովայում առաջին անգամ նշվել է 2002 թվականին հանրապետության կառավարության՝ ապրիլի 19-ի 1005-XV որոշումով։ Տոնը նախատեսված է եղել հանրապետական մակարդակով գինեգործական արտադրանքը խրախուսելու, այդ ոլորտի ավանդույթները ամրապնդելու, երկրի՝ որպես գինեգործության կենտրոնի համբավի տարածման, գինու օգտագործման մշակույթ դաստիարակելու և զբոսաշրջիկներին գրավելու համար։

2003 թվականի սեպտեմբերի 25-ին խորհրդարանն օրենք է ընդունել, որով հաստատել է օտարերկրյա քաղաքացիների համար վիզային արտոնյալ ռեժիմ՝ անվճար վիզա տրամադրելով 15-օրյա ժամկետով (7 օր տոնից առաջ, 7 օր տոնից հետո)։

Տոնի ընթացքում ներկայացվում են գինեգործության ասպարեզի ձեռքբերումները, ներկայացվում է Մոլդովայի գինեգործական տարբեր ընկերությունների արտադրանքը։ Սովորաբար ցուցահանդեսն ուղեկցվում է մրցակցային ծրագրով։

Օտարերկրյա քաղաքացիներին, որոնք ցանկանում են երկիր այցելել տոնի ժամանակ, տրամադրվում է անվճար վիզա, եթե այն անհրաժեշտ է։

2005 թվական 
2005 թվականին տոնի շրջանակներում կազմակերպվել է գինեգործների թատերականացված ներկայացում, որի ընթացքում Քիշնևի գլխավոր փողոցով շքերթով անցել են երկրի շատ շրջանների գինեգործներ։ Կազմակերպվել են ժողովրդական խմբերի համերգներ, ժողովրդական ստեղծագործության իրերի տոնավաճառ, ելույթ է ունեցել «Zdob şi Zdub» խումբը։

2006 թվական 
Գինու ազգային տոնը նշվել է հոկտեմբերի 7-8-ին։ Հոկտեմբերի 7-ին կայացել է տոնակատարության հանդիսավոր բացումը, կազակերպվել են համերգներ և գինեգործների շքերթ։ Նույն օրը տարբեր մրցույթների հաղթողներին հանձնվել են մրցանակներ, կազմակերպվել են բաց և փակ համտեսներ։ Սրան զուգահեռ՝ էքսկուրսիաներ են կազմակերպվել «Գինու ուղով», որի շրջանակներում այցելություններ են կազմակերպվել Մոլդովայի տեսարժան վայրեր, գինու գործարաններ։ Հոկտեմբերի 8-ին կազմակերպվել է մի շարք մրցույթների հաղթողների պարգևատրում, միջոցառման հանդիսավոր փակումը և տոնական հրավառություն։

2017 թվական 
2017 թվականին Գինու ազգային տոնը Մոլդովայում կազմակերպվել է հոկտեմբերի առաջին շաբաթվա վերջում։ Այս տարվա տոնը նշանավորվել է բնապահպանական պատասխանատվությամբ։ Այդ պատճառով տոնակատարության հյուրերին կոչ են արել հարգալից վերաբերվել շրջակա միջավայրին և գինու չափաբաժնին, որը հարկավոր է օգտագործել գիտակցաբար և չափավոր։

Արտաքին հղումներ 
 Տոնի պաշտոնական կայք
 Գինու ազգային օրը Vinmoldova.Md կայքում

Ծանոթագրություններ 

Տոներ այբբենական կարգով
Մոլդովայի մշակույթ